Kapacita výroby elektriny z obnoviteľných zdrojov podľa predpovede Medzinárodnej agentúry pre energetiku (IEA) od roku 2019 do roku 2024 stúpne o 1 200 gigawattov, (GW) čiže o 50 percent. Motorom tohto rastu podľa agentúry bude pokles nákladov a "koordinovaná snaha v rámci vládnej politiky". Informuje o tom portál cnbc.com.
Nárast fotovoltiky
IEA predpovedá, že takmer 60 percentami sa na očakávanom raste bude podieľať fotovoltaika, 25 percentami prispejú veterné elektrárne na pevnine a 4 percentami morské veterné parky pri pobreží. Podiel výroby elektriny z obnoviteľných zdrojov na celkovej globálnej produkcii elektriny by sa mal zvýšiť z terajších 26 percent na 30 percent v roku 2024. "Obnoviteľné zdroje sú už teraz druhým najväčším zdrojom elektriny, ale ich zavádzanie sa musí zrýchliť, ak sa majú dosiahnuť dlhodobé ciele v oblasti klímy, kvality ovzdušia a dostupnosti energie," uviedol výkonný riaditeľ IEA Fatih Biroll.